
Masnach Deg


Trosolwg
Yn y dasg hon, mae'r dysgwyr yn ystyried yr hyn maen nhw’n ei wybod ac yn ei ddeall am 'Fasnach Deg' cyn mynd ati i chwarae rôl lle maen nhw’n edrych ar swyddi ac incwm gwahanol grwpiau sy'n cynhyrchu bananas. Maen nhw’n cymharu incymau gwirioneddol â'u syniadau eu hunain ac yn ystyried tegwch y materion hyn. Mae'r dysgwyr yn defnyddio eu syniadau ac ymchwil i gynhyrchu taflen Masnach Deg er mwyn hysbysu eraill.
Yn ystod y dasg, gall y dysgwyr gymryd rhan mewn parau, grwpiau bach ac weithiau fel unigolion. Bydd rhai agweddau ar y dasg yn gofyn am weithio fel dosbarth cyfan hefyd. Oherwydd natur amrywiol y dasg, disgwylir iddi gymryd sawl sesiwn i'r dysgwyr ei chyflawni.
Ceir nifer o gwestiynau a awgrymwyd ar gyfer pob rhan o'r dasg a gellir eu gofyn i'r dysgwyr er mwyn ceisio meithrin eu dealltwriaeth a'u sgiliau ymresymu. Gellir defnyddio'r rhain naill ai'n uniongyrchol gan yr athro/athrawes neu gellir eu rhoi i grŵp neu bâr o ddysgwyr er mwyn strwythuro eu meddyliau.
Cysylltiadau â'r cwricwlwm
Daearyddiaeth yng Nghwricwlwm Cenedlaethol Cymru
Cyfnod Allweddol 2: Rhaglen Astudio
Sgiliau
· Lleoli lleoedd, amgylcheddau a phatrymau: 1–3.  
· Ymchwilio: 1, 3.  
· Cyfathrebu: 1–3. 
Fframwaith addysg bersonol a chymdeithasol ar gyfer dysgwyr 7 i 19 oed yng Nghymru
Cyfnod Allweddol 2: deilliannau dysgu
Ystod
· Dinasyddiaeth weithgar: Gwerthfawrogi amrywiaeth a chydnabod pwysigrwydd cyfle cyfartal.  
· Paratoi ar gyfer dysgu gydol oes: Deall bod arian yn cael ei ennill trwy weithio ac y gall arian brynu nwyddau a gwasanaethau. 
· Datblygu cynaliadwy a dinasyddiaeth fyd-eang: Datblygu agwedd gadarnhaol at faterion sy’n ymwneud â thlodi a thegwch. 


Adnoddau a ddarperir gan yr athro/athrawes
· Cyfrifiaduron a mynediad i'r rhyngrwyd. 
· Gêm y banana split (dolen allanol). 
· Deunydd pecynnu Masnach Deg ar gyfer bwyd a chynhyrchion eraill. 
· Glôb, mapiau, atlasau. 
· Prennau mesur. 
· Atlasau.
Beth i'w wneud
Cyn y dasg
Ewch i gêm y banana split (dolen allanol). Torrwch allan rolau'r gwahanol bobl sy'n cynhyrchu ac yn cyflenwi bananas o gêm y banana split.
Yn ystod y dasg
Beth yw Masnach Deg?
Gofynnwch i'r dysgwyr feddwl am yr hyn maen nhw’n ei wybod ac yn ei ddeall am 'Fasnach Deg' a thrafod hynny. Gallai'r dysgwyr gofnodi eu syniadau ar fap meddwl, er enghraifft, os oes angen.
· Beth mae'r term 'Masnach Deg' yn ei olygu i chi? 
· Ble rydych chi wedi gweld neu glywed y term 'Masnach Deg'? 
· Beth yw'r symbol ar gyfer 'Masnach Deg'? Sut rydych chi’n gwybod hyn?
Fel cyflwyniad, gallai'r dysgwyr gael deunydd pecynnu Masnach Deg ac amrywiaeth o atlasau a globau i weld o ble y daw eitemau Masnach Deg gwahanol. Gwahoddwch y dysgwyr i ystyried ac awgrymu'r gwahanol rolau a phobl sydd eu hangen er mwyn i fanana gwblhau'r daith o'r goeden i'w cartrefi. 
Chwarae gêm y banana split
Ar ôl trafod Masnach Deg, rhannwch y dosbarth yn bum grŵp tebyg eu maint a rhowch un o'r rolau canlynol i bob grŵp:
· gweithiwr banana 
· perchennog planhigfa bananas 
· llongiadwr bananas 
· mewnforiwr bananas 
· perchennog siop sy'n gwerthu bananas.
Rhowch gardiau rôl i bob grŵp a chaniatewch amser i’r dysgwyr ddarllen drwy'r cardiau a dod yn gyfarwydd â'r rôl. Eglurwch i'r dysgwyr fod banana yn costio 30c ar gyfer y dasg hon. Gofynnwch i bob grŵp ystyried a phenderfynu faint o'r 30c hwnnw maen nhw’n credu y maen nhw’n ei haeddu. 
· Pa grŵp ydych chi? 
· Faint o'r 30c rydych chi'n credu eich bod chi’n ei haeddu? Pam? 
· Faint ydych chi'n credu dylai'r grwpiau eraill ei gael? Pam? 
· Pwy ddylai gael y swm mwyaf a'r swm lleiaf? Pam eich bod chi’n credu hyn?
Gwahoddwch bob grŵp i gyflwyno eu syniadau a'u rhesymau ynghylch faint o'r 30c mae'n ei haeddu (yn anochel bydd yn gwneud cyfanswm o fwy na 30c). Anogwch y dysgwyr i ddod i benderfyniad dosbarth cyfan o ran faint y mae'n deg i bob grŵp ei gael. Pan fydd y penderfyniad hwn wedi cael ei wneud gall y dysgwyr wedyn gymharu hyn â'r swm gwirioneddol mae pob grŵp yn ei gael ac ystyried pa mor deg yw hyn a sut y gallwn ni wneud gwahaniaeth.
· Beth fyddai'n swm teg i bob grŵp ei gael? Pam eich bod chi’n credu hyn? 
· Sut mae hyn yn cymharu â'r swm mae pob grŵp yn ei gael mewn gwirionedd? 
· Sut mae hyn yn gwneud i chi deimlo? Pam? 
· Sut bydd eich dosbarth yn penderfynu ar swm teg i bob grŵp? Pam bod hyn yn ffordd dda o benderfynu?
Cynhyrchu taflen Masnach Deg
Gwahoddwch y dysgwyr i greu taflen Masnach Deg er mwyn codi ymwybyddiaeth pobl eraill o'r materion. Gallai'r dysgwyr ystyried meini prawf llwyddiant ar gyfer taflen dda cyn dechrau a gallen nhw hefyd wneud gwaith ymchwil yn ogystal â defnyddio eu syniadau eu hunain er mwyn datblygu'r daflen. Gellid gofyn y cwestiynau canlynol i weld beth yw syniadau dysgwyr o ran eu meini prawf llwyddiant.
· Beth sy'n gwneud taflen dda? Pam eich bod chi’n credu hynny? 
· Pa wybodaeth ddylai fod ar daflen? Sut rydych chi’n gwybod hynny? 
· Sut byddech chi’n disgwyl i daflen edrych? Pam? 
· Pa mor fawr ddylai taflen fod? Pam eich bod chi’n credu hynny?

